
REFERAT DE APROBARE
privind alocarea sumei de 8.000 lei din bugetul local al comunei 
Târgușor, județul Constanța pentru consultanță specializată și întocmire
documentație în vederea implementării Strategiei Naționale Anticorupție
2021- 2025, la nivelul comunei Târgușor


          Ținând cont de prevederile art. 6 din Hotărârea Guvernului nr. 1269/ 2021 privind aprobarea strategiei naționale anticorupție 2021- 2025 și a documentației aferente acesteia, până la finele lunii martie 2022, toate instituțiile și autoritățile publice centrale și locale, inclusiv cele subordonate, coordonate, aflate sub autoritate, precum și întreprinderile publice îndeplinesc procedurile privind asumarea unor agende de integritate organizațională, iar până la finalul lunii iunie 2022 elaborează, diseminează în cadrul instituției, autorității publice, respectiv întreprinderii publice și transmit Ministerului Justiției planurile de integritate aferente. Planurile de integritate se aprobă prin ordin sau decizie a conducerii instituțiilor și autorităților, respectiv a întreprinderilor publice. Prin actul emis,  se desemnează coordonatorul implementării planului de integritate, la nivel de funcție de conducere, precum și persoanele de contact, la nivel de funcție de execuție. Atribuțiile persoanelor desemnate se detaliază prin ordin, decizie sau fișa postului, după caz. 
         Scopul Strategiei Naționale Anticorupție este promovarea integrității, prin aplicarea riguroasă a cadrului normativ și instituțional în vederea prevenirii corupției în România. Pe lângă măsurile de combatere a corupției, strategia include măsuri care vizează latura de prevenire și educare atât a oficialilor, cât și a cetățenilor, cu privire la teme precum: integritatea organizațională și diminuarea riscurilor de corupție, cadrul incriminator național al faptelor de corupție, drepturile omului, accesul la informații publice, transparența decizională, impactul corupției “mici” asupra serviciilor publice. 
         Având în vedere cele menționate mai sus se impune  necesitatea adoptării unei hotărâri  privind alocarea sumei de 8.000 lei, suma provenind din bugetul local al UAT comuna Târgușor.
		In acest sens, anexez, la prezenta, un Proiect de Hotărâre, cu propunerea de a fi adoptat in forma prezentată.

